b'\n_START_ARTICLE_\nRahatynnyri\n_START_SECTION_\nUlkon\xc3\xa4k\xc3\xb6\n_START_PARAGRAPH_\nRahatynnyrin kannessa on hovinarrin asuun pukeutunut Aku, joka n\xc3\xa4ytt\xc3\xa4\xc3\xa4 kirjan 264:\xc3\xa4\xc3\xa4 sivua mainostavaa kyltti\xc3\xa4. Taustalla on linna. Kirjan nimen alapuolella on Firenzen vaakuna, jonka keskeisen\xc3\xa4 tunnuksena on kaupungille tyypillinen fleur de lys \xe2\x80\x93 muista vastaavista liljoista poiketen Firenzen liljassa on aina heteet kukan ter\xc3\xa4lehtien v\xc3\xa4liss\xc3\xa4. Taskukirjan takakannessa on h\xc3\xa4t\xc3\xa4\xc3\xa4ntyneelt\xc3\xa4 vaikuttava Aku ja teksti \xe2\x80\x9dMit\xc3\xa4? Etk\xc3\xb6 ole kuullutkaan Aku Ankan taskukirjoista?\xe2\x80\x9d Takakanteen painettu hinta on 17,90 markkaa._NEWLINE_Numero 133 kuuluu viel\xc3\xa4 niihin taskukirjoihin, joissa joka toinen aukeama oli s\xc3\xa4\xc3\xa4st\xc3\xb6syist\xc3\xa4 mustavalkoinen. Kirjan julkaisija on Sanomaprint Kirjat, ja se on painettu Tampereen Arpatehtaalla. Rahatynnyri\xc3\xa4 vastaavia kirjoja ovat Saksan Lustiges Taschenbuch numero 137, Norjan Donald Pocket numero 97, Ruotsin Kalle Ankas Pocket numero 108 ja Tanskan Jumbobog numero 98.'